Komission asetus (EY) N:o 2200/2001, annettu 17 päivänä lokakuuta 2001, rehun lisäaineiden väliaikaisesta hyväksymisestä (ETA:n kannalta merkityksellinen teksti.)



Virallinen lehti nro L 299 , 15/11/2001 s. 0001 - 0082



Komission asetus (EY) N:o 2200/2001, annettu 17 päivänä lokakuuta 2001, rehun lisäaineiden väliaikaisesta hyväksymisestä (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2001/46/EY(2), ja erityisesti sen 3 artiklan, 9 e artiklan ja 9 i artiklan, sekä katsoo seuraavaa: (1) Direktiivin 9 e artiklan 1 kohdassa ja 9 i artiklan 1 kohdassa säädetään, että uusi lisäaine tai lisäaineen uusi käyttötapa voidaan hyväksyä väliaikaisesti tietyksi määräajaksi. (2) Direktiivin 4 artiklassa säädetään hyväksymismenettelystä. (3) Useiden lisäaineiden nykyiset väliaikaiset hyväksymiset päättyvät 30 päivänä syyskuuta 2001, minkä vuoksi on aiheellista pidentää niiden voimassaoloa direktiivin 70/524/ETY sallimaan enimmäisaikaan asti. Jos on kyse aineista, joille on myönnetty väliaikainen hyväksyminen direktiivin 70/524/ETY 9 e artiklan 1 kohdan perusteella, voimassaolo päättyy neljän vuoden kuluttua alkuperäisen väliaikaisen hyväksymisen myöntämisestä. Jos on kyse aineista, jotka on sisällytetty direktiivin 70/524/ETY liitteeseen II ennen huhtikuun 1 päivää 1998, voimassaolo päättyy viiden vuoden kuluttua alkuperäisen väliaikaisen hyväksymisen myöntämisestä. (4) Tämän asetuksen mukaisesti annetut väliaikaiset hyväksymiset ovat määräaikaisia, mutta ne voidaan peruuttaa milloin tahansa direktiivin 70/524/ETY 9 m ja 11 artiklan mukaisesti. (5) Lisäksi antibioottien hyväksynnät rehun lisäaineina ovat parhaillaan uudelleenarvioitavina, koska on suuri huoli siitä, että antibioottien käyttö rehun lisäaineina saattaa vaikuttaa antibioottien tehoon ihmisten hoidossa; tämä huoli on saanut mm. Ruotsin kuningaskunnan kieltämään alueellaan kaikki antibiootit rehun lisäaineina direktiivin 11 artiklan nojalla. Uudelleenarviointiin ovat vaikuttaneet myös mikrobilääkeresistenssistä annetut lausunnot, jotka tieteellinen ohjauskomitea hyväksyi 28 päivänä toukokuuta 1999 sekä 10 ja 11 päivänä toukokuuta 2001. (6) Väliaikaisten hyväksymisten pidentäminen on katsottava pelkästään hallinnolliseksi toimenpiteeksi, jonka yhteydessä ei kyseisiä lisäaineita arvioida uudelleen. (7) Luettavuuden ja yhtenäisyyden vuoksi tähän asetukseen kootaan kaikki rehujen lisäaineet, joille on myönnetty väliaikainen hyväksyminen enintään joko neljäksi tai viideksi vuodeksi. (8) Tällä komission asetuksella korvataan rehun lisäaineiden väliaikaisesta hyväksymisestä 27 päivänä marraskuuta 2000 annettu komission asetus (EY) N:o 2697/2000(3); näin ollen on syytä kumota asetus (EY) N:o 2697/2000. (9) Useimpien lisäaineiden väliaikainen hyväksyminen päättyy 30 päivänä syyskuuta 2001, minkä vuoksi on tarpeen soveltaa tätä asetusta 1 päivästä lokakuuta 2001. (10) Tässä asetuksessa säädetyt toimenpiteet ovat pysyvän rehukomitean lausunnon mukaiset, ON ANTANUT TÄMÄN ASETUKSEN: 1 artikla Myönnetään väliaikainen hyväksyminen tämän asetuksen liitteessä tarkoitetuille lisäaineille direktiivin 70/524/ETY mukaisesti kyseisessä liitteessä vahvistetuin edellytyksin. Kumotaan asetus (EY) N:o 2697/2000. 2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Asetusta sovelletaan 1 päivästä lokakuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä lokakuuta 2001. Komission puolesta David Byrne Komission jäsen (1) EYVL L 270, 14.12.1970, s. 1. (2) EYVL L 234, 1.9.2001, s. 55. (3) EYVL L 319, 16.12.2000, s. 1. LIITE >TAULUKON PAIKKA> >TAULUKON PAIKKA> >TAULUKON PAIKKA> >TAULUKON PAIKKA> >TAULUKON PAIKKA> >TAULUKON PAIKKA> >TAULUKON PAIKKA>